2 ለካቲት 2018 ምንጪ ስእሊ, Getty Images ናይ ገዛ ሰራሕተኛ ብዝብል ናብ ሃገራት ዓረብ ኣብ ልዕሊ ዝኸዳ ኢትዮጵያውያን ዝበፅሕ ጉድኣት ኣካል፣ ስቓይን ምክልባትን፡ ንዓመታት ቃንዛ ህዝቢ ኮይኑ ፀኒሑ እዩ። ብኣስራሕተን ምውቃዕ፣ ምዕማፅ፣ ምዝመዛ ጉልበት፣ ክፍሊት ምኽልካልን ካልኦት ብድዐታትን ዕጫ ብዙሓት ኢትዮጵያውያን ኮይኑ ፀኒሑ እዩ። ስቓይ ኢትየጵያውያን ዘርእዩ ቪድዮታት ኣብ ማሕበራዊ ድሕረ ገፃት እንትፍነዉ ድማ ጣዕሳን ቁጠዐን ማሕበረሰብ ይዛይድ ነይሩ። ቅድሚ ኣርባዕተ ዓመታት ስዑድ ዓረብ ዘይሕጋውያን ዝበለቶም ብኣሽሓት ዝቑፀሩ ኢትዮጵያውያን ድሕሪ ምብራራ፡ መንግስቲ ናብ ዝተፈላለያ ሃገራት ዓረብ ንዝግበር ጉዕዞ ኣጊዱ። ቅድሚ ሓደ ዓመትን ፈረቓን ድማ፡ ቤት ምኽሪ ተወከልቲ ህዝቢ፡ ሓድሽ ኣዋጅ ስራሕ 923/2008 ኣፅዲቑ። እዚ ኣዋጅ፡ ዜጋታት መሰሎምን ድሕንቶምን ተሓልዩን ተረጋጊፁን፡ ኣብ ሃገራት ወፃኢ ንስራሕ ንክዋፈሩ ኣብ ዘኽእሉ ኩነታት እውን ዝርዝር ኩነታት የቕምጥ። እቲ ኣዋጅ እንታይ ይብል?
